Краљевска прокламација од 8. јула 1913.
Догодило се оно, чему се никад нисам надао.

Бугари, наша браћа по крви и вери, наши савезници, заратише на нас, без обајве рата.

Пролише крв своје браће, својих савезника и нечовечно побише рањенике. Расекоше мачем савезни уговор и уништише пријатељство и братство.

И ево већ осам дана како се на Овчем Пољу, по Македонији и на старим граница наше отаџбине, бије љута битка и лије братска крв.

Згрануше се јуначка срца и задркташе сени палих Срба на Једрену!

Бугари заборавише српску и братску помоћ, заборавише проливену крв и пале јунаке на пољима Тракијским!

Пружише Словенству и културном свету одвратни пример неблагодарности и грамжљивости.

Небратски поступак бугарских нападача Мене је дубоко заболео. Он је повредио Моја искрена словенска осећања. Одгворност за овај злочин према Словенству и човечанству нека поднесе онај, који га је извршио.

И за што све ово? За то, што неће да се братским, мирним путем, расправи спор о деоби! За то, да нам отму наше тековине, нашу дедовину, земље Немањићске, које залисте свежом крвљу и ослободисте и повратисте Српству.

Сени наших палих витешких бораца у овом славном рату, позивају вас, Србе, и заклињу да их осветите.

Од те напасти бранимо се заједнички ми и наши верни и јуначки савезници Грци; с нама бране српске земље наша храбра и витешка браћа, Црногорски Соколови.

Животни интереси Отаџбине, нагнали су Ме, и ако тешка срца, да позовем Моју храбру војску, да се пожртвовањем и јунаштвом покаже достојна хероја славних победа на Куманову, Прилипу, Битољу и Једрену.

Нека Мојим драгим војницима Бог и срећа јуначка у помоћи буду у овом жалосном, али нама наметнутом рату.

У Београду 25. јуна 1913. године.

Петар -{I}-, с.р.

Председник Министарског Савета
и Министар Иностраних Дела,
Ник. П. Пашић с. р.

Министар Финансија,
Др. Л. Пачу с. р.

Министар Унутрашњих Дела,
Стој. М. Протић с. р.

Министар Правде,
Д-р Мих. Полићевић с. р.

Министар Народне Привреде,
К. Стојановић с. р.

Министар Грађевина,
Ј. П. Јовановић с. р.

Министар Просвете и Црквених Послова,
Љ. Јовановић с. р.

Министар Војни, ђенерал,
Мил. Божановић с. р.

Извори 

 Српске новине, ванредни бр. 137 од уторка 25. јуна 1913, насловна страна.
 Политика, бр. 3.304 од среде 26. јуна 1913, насловна страна.
 Дигитална Народна библиотека Србије

Ратне прокламације
Краљевина Србија
1913.